钦定古今图书集成/明伦汇编/官常典/第789卷 > 叶康直
## 钦定古今图书集成/明伦汇编/官常典/第789卷 > 叶康直

按《宋史》本传：“康直，字景温，建州人。擢进士第，知光化
县。县多竹，民皆编为屋，康直教用陶瓦，以宁火患，凡
政皆务以利民。时丰稷为谷城令，亦以治绩显，人歌
之曰：‘叶光化，丰谷城。清如水，平如衡。曾布行新法，以
为司农属。历永兴、秦凤转运判官，从陕西进提点刑
狱、转运副使。五路兵西征，康直领泾原粮道，承受内’”
侍梁同以饷恶妄奏，神宗怒，械康直将诛之，王安礼
力救，得归故官。元祐初，加直龙图阁、知秦州。中书舍
人曾肇、苏辙劾康直谄事李宪，免官，究实无状。改知
河中府，复为秦州。夏人侵甘、谷，康直戒诸将设伏以
待，歼其二酋，自是不敢犯境。进宝文阁待制、陕西都
转运使。以疾请知亳州。通濬积潦，民获田数十万亩。
召为兵部侍郎，卒，年六十四。